
Adatátviteli technikák az FMFT szoftverben

Kutatómunkám során egy nagy sebességű fájlátviteli rendszer kifejlesztése volt a célom, mely képes gyors és stabil átvitelt biztosítani zsúfolt hálózatokon is. Az elkészült FMFT (Fast Manager of File Transfer) szoftver egy kliens-szerver program pár.
Dolgozatomban a szoftver elkészítéséhez használt technikákat fogom részletesen tárgyalni. Felsorolom a már létező fájl átviteli lehetőségeket, melyeket alaposan teszteltem is. Részletezem az ezek közti különbségeket, előnyeiket és hátrányaikat. Végül ismertetem a saját megoldásomat, melyben felhasználtam a szakirodalomban ismertetett algoritmusok pozitív tulajdonságait. Célom, hogy a lehető legtöbb platformon lehetővé tegyem a fájlátvitelt, így nagy figyelmet fordítottam a WebAssembly-re, melynek segítségével webböngészőből is használhatóvá lehet tenni a kliens programot. A megbízhatóság növelése érdekében CRC vizsgálattal bővítettem a küldött és érkező csomagok kezelését. A stabil sebesség eléréséhez többféle csomag ütemezési megoldást teszteltem, így a hálózat kihasználása is javult az elveszett csomagszám csökkenése mellett. Ezeken felül nagy hangsúlyt kapott a küldött csomagok titkosítása a biztonság növelése érdekében. Továbbá a feladatok párhuzamosításával javult az elkészített programok gyorsasága.
Fejlesztésem eredményeképp végezetül elkészült egy nagy sebességű fájlátviteli rendszer UDP alapokon, melyben két panel segítségével a szokott módon tudunk egy szerver és a hozzá kapcsolódó kliensek között állományokat másolni. A felhasznált Qt keretrendszernek köszönhetően számos platformon (pl. Windows, Linux, macOS, Android, iOS) elérhető mind a szerver mind a kliens program. Továbbfejlesztési lehetőségként a csomagok egyenkénti védelme helyett az egész kapcsolat titkosítását fogom megvalósítani például DTLS használatával.

